open-index/open-wikipedia-markdown huggingface dataset:
המרכז לטניס בישראל - ערד

**מרכז הטניס והחינוך ערד** הוא אחד מהמרכזים של מרכזי הטניס והחינוך בישראל.

## היסטוריה
המרכז נפתח ב-1 במאי 1979 ביוזמתו ותמיכתו של ראש העיר דאז, אברהם בייגה שוחט, שר האוצר לשעבר. בתחילה היו שני מגרשים בלבד, אולם מאות ילדים הגיעו כדי לשחק טניס כאשר מחיר החוג היה מסובסד מאוד ושווה לכל כיס. לאחר חמש שנים נבנו שלושה מגרשים נוספים, קיר אימון ובניין לימודים ושלוש שנים מאוחר יותר נבנו עוד שני מגרשים. כיום קיימים שבעה מגרשים במרכז, שלושה קירות אימון ושני מקלטים והוא נקרא על שם הארי ואוולין בורג שהעניקו תרומה גדולה לבניית המרכז.

מנהל המרכז הראשון היה אל טננבאום, יהודי-אמריקני מפילדלפיה שעלה לארץ ב-1978 והגיע לערד. הוא ניהל את המרכז במשך 23 שנה, אז החליפו עינב שבח ואחריו סבטלנה גנקין. בשנת 2011 חזר טננבאום לתפקיד אותו הוא ממלא עד היום. הבוגרים המפורסמים של המרכז היו גילת ברזילי, אביחי צהלה ושירי זלוטיקמן, אשתו של אנדי רם.

מרכז הטניס בערד איבד באפריל 2001 את דני דראי, אחד מבוגריו הבולטים, שנהרג בפעילות מבצעית בלבנון בהיותו בן 20. לבקשת המשפחה הוקמה במרכז הטניס אנדרטת הנצחה לזכרו על ידי צה"ל ובכל שנה מתקיימת תחרות אזורית מסורתית לזכרו בקיץ.

## קישורים חיצוניים
* דף המרכז לטניס בישראל - ערד באתר **המרכז לטניס בישראל**
קטגוריה:ערד: מבנים
קטגוריה:מרכזי הטניס והחינוך בישראל
הגביע הארץ-ישראלי 1930

**הגביע הארץ ישראלי 1930** הייתה התחרות הארצית השלישית שאורגנה על ידי ההתאחדות לכדורגל בישראל. המשחקים החלו ב-15 בפברואר 1930 והסתיימו ב-3 במאי 1930. בתחרות השתתפו 16 קבוצות.

מכבי תל אביב (קבוצת ב') זכתה בגביע בפעם השנייה בתולדות במועדון.

## תוצאות

הערה: הקבוצה שאירחה את המשחק במגרשה הביתי צוינה כראשונה בכל זוג.

## משחק הגמר

קטגוריה:תחרויות כדורגל ב-1930
קטגוריה:1930 בארץ ישראל: ספורט
קטגוריה:עונות בגביע הארץ-ישראלי בכדורגל
יז'י לרסקי

**יז'י יאן לרסקי** (בפולנית: **Jerzy Jan Lerski**; 20 בינואר 1917, לבוב – 16 בספטמבר 1992, סן פרנסיסקו) היה משפטן אמריקאי ממוצא פולני, חוקר מדע המדינה, היסטוריון וחסיד אומות העולם.

## קורות חייו
לרסקי למד בגימנסיה בלבוב (שבעת זו השתייכה לפולין - כיום באוקראינה) ולאחר מכן למד משפטים באוניברסיטת לבוב. הוא החזיק בעמדות ליברליות והתנגד לאנטישמיות ולאפליית סטודנטים יהודים באוניברסיטאות פולניות. בין היתר התנגד לנוהל של הקצאת מקומות ישיבה נפרדים ליהודים - "ספסלי יהודים" (getto ławkowe) - ולנומרוס קלאוזוס. הוא היה פעיל פוליטי בתנועת הנוער הסוציאל-דמוקרטי הפולני (Polska Młodzież Społeczno-Demokratyczna), תנועה שהתנגדה ללאומנות ולאנטישמיות. בשנת 1938 הוכה לרסקי על ידי סטודנטים אנטישמים אך המשיך בפעילותו.

### פעולותיו להצלת יהודים בפולין הכבושה
ב-1940, לאחר כיבוש פולין על ידי גרמניה, הגיע לרסקי לבריטניה, שם היה פעיל בשורות המפלגה הסוציאליסטית הפולנית (PPS) . הוא הוצנח על ידי הממשלה הפולנית הגולה והגיע לוורשה כשברשותו כסף רב, בדולרים, שיועד לארגון היהודי הלוחם. הכסף הגיע לאדולף ברמן וזה יצר קשר בין לרסקי לבין מנהיגים של המחתרות היהודיות בוורשה ובקרקוב. לרסקי השתתף בהברחת יהודים מבתי כלא וממחנות ריכוז. עם שובו ללונדון מסר מידע על המתרחש באזורי הכיבוש לממשלת פולין הגולה, כולל מידע שהדפיס אחד מארגוני המחתרת היהודיים בוורשה.

### לאחר המלחמה
לאחר המלחמה היגר לרסקי לארצות הברית והיה פרופסור להיסטוריה באוניברסיטת סן פרנסיסקו. בין היתר הרצה באוניברסיטאות ביפן, פקיסטן וסרי לנקה.

## הנצחה
בשנת 1985 הכיר יד ושם בלרסקי בתואר חסיד אומות העולם.

## קישורים חיצוניים

* 

קטגוריה:פולנים חסידי אומות העולם
קטגוריה:מצילים בשואה: פולין
קטגוריה:בוגרי אוניברסיטת לבוב
קטגוריה:חסידי אומות העולם לוחמי ארמייה קריובה
קטגוריה:אנשי צבא פולנים במלחמת העולם השנייה
קטגוריה:היסטוריונים פולנים
קטגוריה:פוליטיקאים פולנים
קטגוריה:מעוטרי צלב הגבורה
קטגוריה:מהגרים מפולין לארצות הברית
קטגוריה:אמריקאים שנולדו ב-1917
קטגוריה:אמריקאים שנפטרו ב-1992
אנטוניו אדאן

**אנטוניו אדאן** (בספרדית: **Antonio Adán Garrido**; נולד ב-13 במאי 1987 במדריד) הוא כדורגלן ספרדי המשחק בעמדת השוער בקבוצת אסתקלאל טהראן.

## תארים

### קבוצתיים
**ריאל מדריד**
* אליפות ספרד (1): 2011/2012
* גביע המלך (1): 2010/2011 
* הסופר קאפ הספרדי (1): 2012

**ריאל בטיס**
*אליפות הליגה הספרדית השנייה (1): 2014/2015

**אתלטיקו מדריד**
* הסופר קאפ האירופי (1):2018

**ספורטינג ליסבון**
* אליפות פורטוגל (2): 2020/2021, 2023/2024
* גביע הליגה הפורטוגלית (2): 2020/2021, 2021/2022
* הסופר קאפ הפורטוגלי (1): 2021

### אישיים
שוער החודש בליגה הפורטוגלית: דצמבר 2020, ינואר 2021, פברואר 2021, אפריל 2021, אוגוסט 2021, אוקטובר/נובמבר 2021

נבחרת העונה בליגה הפורטוגלית: 2020/2021 

## קישורים חיצוניים

* דף הפרופיל של אדאן באתר הרשמי של ריאל בטיס
## הערות שוליים

קטגוריה:שוערי כדורגל ספרדים
קטגוריה:כדורגלנים ספרדים
קטגוריה:כדורגלני ריאל מדריד קסטיליה
קטגוריה:כדורגלני ריאל מדריד
קטגוריה:כדורגלני קליארי
קטגוריה:כדורגלני ריאל בטיס
קטגוריה:כדורגלני אתלטיקו מדריד
קטגוריה:כדורגלני ספורטינג ליסבון
קטגוריה:כדורגלני אסתקלאל טהראן
קטגוריה:מדריד: כדורגלנים
קטגוריה:ספרדים שנולדו ב-1987
ונדה מקוך-קורולסקה

**ונדה מקוך-קורולסקה** (בפולנית: **Wanda Makuch-Korulska**,  12 באוקטובר 1919, ורשה – 1 באפריל 2007, ורשה) הייתה נוירולוגית, פרופסורית באוניברסיטה הרפואית של ורשה  וחסידת אומות העולם מפולין.

## קורות חיים
לאחר תום לימודיה בבית הספר התיכון נרשמה מקוך-קורולסקה ללימודי רפואה בפקולטה לרפואה באוניברסיטת ורשה.

### בתקופת מלחמת העולם השנייה
לאחר כיבוש פולין על ידי גרמניה ב-1939 הייתה מקוך-קורולסקה חברה בארמייה קריובה. היא הייתה מדריכת נשים בתא מחתרת של המחתרת הפולנית.

באוגוסט 1944 הייתה מקוך-קורולסקה מהמורדים שהשתתפו במרד ורשה הפולני.

#### מעשה ההצלה
מקוך-קורולסקה נכנסה לגטו ורשה כדי לעזור לידידה יהודית, הלינה ואלפיש (Walfisz). מקוך-קורולסקה השיגה מסמכי זהות של ארית עבורה וכך סייעה לוואלפיש להימלט מהגטו. מקוך-קורולסקה סייעה לוואלפיש למצוא מקלט מחוץ לגטו אצל יהודייה אחרת שחייתה במסתור בעזרת המחתרת הפולנית. ואלפיש נעצרה על ידי הגסטפו וביולי 1943 נשלחה למחנה הריכוז ברגן-בלזן, אך שרדה את השואה. היא שבה לוורשה וחידשה את ידידותה עם מצילתה, מקוך-קורולסקה.

### לאחר המלחמה
בשנת 1947 השלימה מקוך-קורולסקה את לימודי הרפואה ובשנת 1952 השלימה את התמחותה בנוירולוגיה באוניברסיטת ורשה. במחקרה התמקדה בסימפטומים נוירולוגיים של תסמונת קושינג. בין עיסוקיה הרפואיים הייתה רופאת שגרירות ארצות הברית בפולין.

## הכרה
בשנת 1994 הכיר יד ושם במקוך-קורולסקה בתור חסידת אומות העולם.

## קישורים חיצוניים
* 

קטגוריה:פולניות חסידות אומות העולם
קטגוריה:מצילים בשואה: פולין
קטגוריה:רופאים פולנים
קטגוריה:חסידי אומות העולם לוחמי ארמייה קריובה
קטגוריה:בוגרות אוניברסיטת ורשה
קטגוריה:ילידות 1919
קטגוריה:פולנים שנולדו ב-1919
קטגוריה:פולניות שנפטרו ב-2007
קטגוריה:פולנים שנפטרו ב-2007
עורק הסרעפת התחתון

ממוזער|עורק הסרעפת התחתון, במעלה התמונה, על פני הסרעפת.
**עוֹרֵק הַסַּרְעֶפֶת הַתַּחְתּוֹן** (TA: arteria phrenica inferior), שנקרא בעבר **עוֹרֵק הַסַּרְעֶפֶת הַבִּטְנִי** (arteria phrenica abdominalis), הוא עורק בבטן המסתעף על פי רוב מאבי העורקים הבטני ומספק דם לחלקה התחתון של הסרעפת ולבלוטת יותרת הכליה.

ישנה שונות גבוהה באוכלוסייה במוצאו של עורק הסרעפת התחתון. העורק, הן מימין והן משמאל, יכול לצאת בנפרד מחלקו הקדמי של אבי העורקים, ממש מעל גזע הבטן, אך אפשרות זו נדירה יחסית. נפוצה יותר יציאתם המשותפת של העורק מימין ומשמאל כגזע אחד, מאבי העורקים או מגזע הבטן. ישנם מקרים שבהם בצד אחד העורק יוצא מאבי העורקים ובצד השני הוא יוצא מעורק הכליה.

העורק מתבדר ממקבילו על פני שוקי הסרעפת (crura), ולאחר מכן הוא נע אלכסונית מעלה והצדה על פני חלקה התחתון. בצד שמאל נע עורק הסרעפת התחתון מאחורי הוושט, ולאחר מכן הולך לפנים על פני צדו השמאלי של מבקע הוושט. לעומת זאת, בצד ימין עובר העורק מאחורי הווריד הנבוב התחתון, לאורך צדו הימני של נקב הווריד הנבוב.

סמוך לחלקו האחורי של המרכז הגידי של הסרעפת מתפצל עורק הסרעפת התחתון לענף תיכון וענף צדי. הענף התיכון מתעקל לפנים ומשיק למקבילו מן הצד השני, לעורק הסרעפת השרירי ולעורק מסב הלב והסרעפת, ואילו הענף הצדי נע לעבר צדי בית החזה, שם הוא משיק עם התחתון מבין העורקים הבין-צלעיים ועם עורק הסרעפת השרירי. מהענף הצדי מימין מתפצלים מספר כלי דם לספק את הווריד הנבוב התחתון, ואילו מענף הצדי משמאל מתפצלים מספר כלי דם לעבר הוושט.

מעורק הסרעפת התחתון מסתעפים עורקי יותרת הכליה העליונים המזינים את בלוטת יותרת הכליה. גם הטחול והכבד מקבלים אספקת דם מענפים קטנים היוצאים מהעורק, משמאל ומימין בהתאמה.

קטגוריה:עורקי הבטן והאגן
טים קומרפורד

**טים רוברט קומרפורד** (באנגלית: **Timothy Robert Commerford**; ) הוא מוזיקאי, בסיסט וזמר אמריקאי. ידוע בעיקר בשל חברותו כבסיסט וזמר-רקע בהרכב המטאל האלטרנטיבי Rage Against the Machine (בין השנים 2011–2007; 2000–1991), בסופרגרופ אודיוסלייב (בין השנים 2001–2007) ובהנהגת ההרכב Future User (בין השנים 2013–2015), בו שימש גם סולן הלהקה.

מגזין Paste האמריקאי דירג את קומרפורד במקום השמיני ב"רשימת 20 הבסיסטים הכי אנדרייטד (לא די מוערכים)".

## קישורים חיצוניים

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:מוזיקאים אמריקאים
קטגוריה:מלחינים אמריקאים
קטגוריה:בסיסטים אמריקאים
קטגוריה:זוכי פרס גראמי
קטגוריה:טבעונים אמריקאים
קטגוריה:סוציאליסטים אמריקאים
קטגוריה:אמריקאים שנולדו ב-1968
עורקי יותרת הכליה העליונים

ממוזער|ימין|תרשים עורקים
**עוֹרְקֵי יוֹתֶרֶת הַכִּלְיָה** (TA: **arteriae suprarenales superiores**) הם קבוצה של ענפים עורקיים בבטן המסתעפים מעורק הסרעפת התחתון ומספקים דם לבלוטת יותרת הכליה. העורקים, 6–8 במספר, מצטרפים אל עורק יותרת הכליה האמצעי ועורק יותרת הכליה התחתון באספקת הדם לבלוטה.

קטגוריה:עורקי הבטן והאגן
לולאה חוזרת

**לולאה חוזרת** (באנגלית: **Loopback**) הוא מונח המתייחס לניתוב של אותות אלקטרוניים, זרם מידע או חזרה של אובייקטים למקור ללא טיפול ועריכה מכוונת. לולאה חוזרת היא בעיקר שיטה לבחינת תקשורת מערכות העברה.

ישנם מימושים רבים של לולאה חוזרת. מימוש יכול להיות ערוץ תקשורת עם נקודת קצה אחת בלבד. כל מסר היוצא מהתחנה נקלט מיד חזרה באותה תחנה דרך אותו ערוץ.

כאשר מערכת (כמו מודם) עושה שימוש בעיבוד אנלוגי-דיגיטלי, ישנה הבחנה בין לולאה אנלוגית חוזרת ולולאה דיגיטלית חוזרת כאשר האות מעובד לדיגיטלי לפני שהוא עבור התמרה חזרה לאנלוגי וחוזר למקור.

במערכות Unix לולאה חוזרת מכונה בדרך כלל `lo` או `lo0`

במערכות Windows ניתן להיעזר בכלים הבנויים netsh או mstsc לצורך מימוש הלולאה החוזרת.

במספר סטנדרטים של IETF הכתובת `127.0.0.0/8` של IPv4 (או 1:: במונחי IPv6) שמורה לביצוע לולאה חוזרת. הנפוצה מביניהן היא `127.0.0.1`

קטגוריה:תקשורת מחשבים
אגם באלה

**לִ'ין טֶגיד** (בוולשית: **Llyn Tegid**) או בשמו הנפוץ **אגם בַאלָה** (באנגלית: **Bala Lake**) הוא אגם מים מתוקים במחוז גוויניד' בצפון ויילס, הממלכה המאוחדת. האגם נמצא בשטחים ההרריים שבמזרח שמורת סנודוניה, הוא מוזן מכיוון דרום-מערב על ידי נהר הדי ומזין אותו לכיוון ההפוך. 

האגם מגיע לאורך מרבי של 5.95 ק"מ ורוחב מרבי של קילומטר אחד, הוא בעל שטח של 4.84 קמ״ר, מה שהופך אותו לאגם הטבעי הגדול ביותר בוויילס. שמו המוכר "אגם באלה" נובע משם העיירה באלה ששוכנת בקצה הצפוני של האגם. משמעות השם בוולשית הוא "מוצָא האגם". בוולשית שם האגם הוא "ל'ין (*אגם*) טגיד", שככל הנראה נובע מהמילה הוולשית "טֶג", נאה.

האגם וסביבתו נחשבים ליעד תירות חשוב באזור, עם מספר מועדונים וחברות ספורט ימי. האגם נכלל ב-"אתגר שלושת האגמים" בתור האגם האחרון אחרי לוך אוו בסקוטלנד ואגם וינדרמייר באנגליה שעל המשתתפים לצלוח בשחיה. בשנת 1972 נחנך קטע מסילה לאורך האגם לטובת רכבת השימור אגם באלה (Bala Lake Railway) שמהווה אף היא יעד תיירות פופולרי באזור.

## קישורים חיצוניים

* אודות האגם באתר שמורת סנודוניה

קטגוריה:ויילס: גופי מים
קטגוריה:הממלכה המאוחדת: אתרי רמסר
קטגוריה:סנודוניה
Bright Size Life (אלבום)

**Bright Size Life **הוא אלבום הבכורה של פט מתיני, שוחרר ב-1976 בחברת ECM. באלבום מנגנים ג'אקו פסטוריוס בגיטרה בס ובוב מוזוס בתופים. האלבום הגיע למקום ה-26 במצעד אלבומי הג'אז של הבילבורד.

ב-2011, שיר הנושא נכלל באוסף Jazz: The Smithsonian Anthology compilation של Smithsonian Folkways.

## רצועות האלבום

## משתתפים
* פט מתיני - גיטרה חשמלית 6 מיתרים וגיטרה חשמלית 12 מיתרים.
* ג'אקו פסטוריוס - גיטרה בס פרטלס.
* בוב מוזס - תופים.

## קישורים חיצוניים

קטגוריה:ג'אז
העורק התת-צלעי

**הָעוֹרֵק הַתַּת-צַלְעִי** (TA: arteria subcostalis) הוא עורק בבית החזה המסתעף מאבי העורקים החזי ומספק דם לחלקה התחתון של דופן בית החזה. העורק ממשיך את סדרת העורקים הבין-צלעיים האחוריים, במיקומו מתחת לצלע ה-12, התחתונה ביותר מבין הצלעות.

העורק התת-צלעי נע לאורך גבולה התחתון של הצלע ה-12, מאחורי הכליה ולפני שריר המותניים המרובע. במהלכו מלווה אותו העצב התת-צלעי.

העורק מנקב את האלל האחורי של שריר הבטן הרוחבי, ובמעברו לפנים בין שריר זה לשריר הבטן המלוכסן הפנימי, הוא משיק עם עורק רום הבטן העליון, עם התחתון מבין העורקים הבין-צלעיים ועם עורקי המותניים.

בדומה לעורקים הבין-צלעיים האחוריים, מהעורק התת-צלעי מסתעף ענף גבי, וכן מסתעף ממנו ענף עמוד השדרה. אלה מספקים את חוט השדרה, עמוד השדרה, שרירי הגב והעור בגב.

קטגוריה:עורקי בית החזה
עורק העצה האמצעי

ממוזער|עורק העצה האמצעי מסתעף מאבי העורקים ונראה בתחתית התמונה צמוד לגב, מאחורי וריד הכסל המשותף השמאלי (ימני בתמונה)
**עוֹרֵק הֶעָצֶה הָאֶמְצָעִי** (TA: arteria sacralis mediana) הוא עורק בבטן ובאגן המסתעף מחלקו האחורי של אבי העורקים הבטני.

העורק יורד בקו האמצע, בקדמת חוליות המותניים הרביעית והחמישית (L4-L5), עצם העצה ועצם העוקץ, ומסתיים בפקעת העוקצית. מהעורק מסתעפים ענפים זעירים לעבר חלקה האחורי של החלחולת.

בסמוך לחוליה המותנית החמישית העורק משיק לענף המותניים של עורק הכסל והמותניים. בקדמת העצה מסתעפים ממנו ענפי העצה הצדיים שמשיקים לעורקי העצה הצדיים, תוך שהוא שולח ענפים קטנים לנקבי העצה הקדמיים.

העורק נחצה על ידי וריד הכסל המשותף השמאלי, כשהוא מלווה בזוג ורידים מלווים. אלה מתמזגים ליצירת כלי דם אחד המתנקז אל וריד הכסל המשותף השמאלי.

העורק באדם הוא שריד לקצה הזנבי של אבי העורקים אשר קיים בבעלי חיים, כמו גם בעובר.

קטגוריה:עורקי הבטן והאגן
דמיטרי באגה

**דמיטרי אנטולביץ' באגה** (בבלארוסית: **Дзмітры Бага**; ברוסית: **Дмитрий Бага**; נולד ב-4 בינואר 1990 בבוריסוב) הוא כדורגלן בלארוסי המשחק בעמדת הקשר בדינמו ברסט.

## ביוגרפיה
באגה החל את קריירת המשחק במחלקת הנוער של באטה בוריסוב ובשנת 2008 עלה לקבוצה הבוגרת. בשנת 2011 נמנה עם סגל נבחרתו בטורניר אליפות אירופה עד גיל 21 שסיימה את הטורניר במקום השלישי, שיחק בכל חמשת המשחקים וכבש את שער הבכורה של הנבחרת בטורניר. את הופעת הבכורה בנבחרת ערך ב-15 באוקטובר 2013 במשחק ידידות מול נבחרת יפן בו ניצחה בלארוס 0–1.

במדי באטה בוריסוב זכה באגה באליפות בלארוס שמונה שנים ברציפות, בכל אחת מעונותיו בקבוצה הבוגרת, ובגביע הבלארוסי בשנים 2010 ו-2015 והופיע במדיה ארבע פעמים בשלב הבתים של ליגת האלופות.

בתחילת ינואר 2016, במהלך פגרת הליגה ולאחר שקבוצתו נשרה מהמפעלים האירופיים, חתם באגה בהפועל חיפה.

באגה הוא אחיו של כדורגלן העבר אלכסיי באגה.

## קישורים חיצוניים

קטגוריה:כדורגלנים בלארוסים
קטגוריה:קשרי כדורגל בלארוסים
קטגוריה:כדורגלני באטה בוריסוב
קטגוריה:כדורגלני הפועל חיפה
קטגוריה:כדורגלני אטרומיטוס
קטגוריה:כדורגלני לייפאיה
קטגוריה:כדורגלני הומל
קטגוריה:כדורגלני דינמו ברסט
קטגוריה:כדורגלני נבחרת בלארוס
קטגוריה:כדורגלנים זרים בישראל
קטגוריה:ספורטאים בלארוסים בישראל
קטגוריה:ספורטאים זרים ביוון
קטגוריה:ספורטאים זרים בלטביה
קטגוריה:בלארוסים שנולדו ב-1990
הפקעת העוקצית

ממוזער|חתך היסטולוגי של הפקעת העוקצית
**הַפְּקַעַת הָעָקְצִית** (TA: glomus coccygeum), הנקראת גם **בַּלּוּטַת לוּשְׁקָה**, היא מבנה שרידי בגוף האדם הנמצא בקדמת קצה עצם העוקץ או ממש מתחתיו.

קוטרה של הפקעת העוקצית 2.5 מ"מ, וצורתה סגלגלה באופן לא סדיר. היא מכילה גושים בלתי סדירים של תאים פאוניים המקובצים סביב כלי דם נימי סינוסואידי (דמוי גת) מורחב. כל תא מכיל גרעין גדול, עגול או סגלגל, וציטופלזמה צלולה שאינה נצבעת היסטולוגית במלחי כרום.

השם "בלוטת לושקה" ניתן לה על שם האנטום הגרמני הוברט פון לושקה.

## ראו גם
* עורק העצה האמצעי

קטגוריה:אגן
מדד לרנר

**מדד לרנר** (באנגלית: **Lerner index**) נוסח בשנת 1934 על ידי הכלכלן היהודי-אמריקאי אבא לרנר. המדד מוגדר L=\frac{P-MC}{P}, כאשר *P* הוא המחיר אותו קובעת הפירמה ו-*MC* היא העלות השולית של הפירמה. ערכו של המדד תחום בין 0 ל-1, כשערך גבוה יותר מסמל כוח שוק (market power) חזק יותר. לפירמה בתחרות משוכללת (שבה P=MC), אין שום כוח שוק.

## ראו גם
* מדד הרפינדל-הירשמן

קטגוריה:מיקרו-כלכלה
קטגוריה:מחיר
עקרון האדישות (סטטיסטיקה)

**עקרון האדישות** (באנגלית: **Principle of indifference** או  **principle of insufficient reason**) בסטטיסטיקה, הוא כלל על פיו אם אין סיבה או מספיק מידע על מנת ליחס הסתברויות פריוריות שונות לאפשרויות שונות מייחסים להן הסתברויות שוות, ולכן אם יש n אירועים מוציאים (כלומר: אם אחד מתקיים אחר לא מתקיים) ומחייבים (כלומר: אחד מהם מתקיים) (כש n > 1),  ההסתברות הפריורית של כל אחת מהם היא:  {1 \over n} .
יש להבדיל בין עקרון האדישות בסטטיסטיקה לבין עקרון האדישות בתורת המשחקים.

בהסתברות בייסיאנית זהו המקרה הפשוט ביותר של הסתברות פריורית, כאשר אין לנו מידע כלשהו המאפשר לנו ליחס הסתברות למאורע כלשהו. כאשר מצטבר מידע משנים את ההסתברויות המיוחסות לכל מאורע.

## דוגמאות
### הטלת מטבע
הנחת הבסיס בהטלת מטבע היא שהמטבע הוגן; כלומר שההסתברות לנפילתו על כל אחד משני צדדיו שווה ל-0.5. אך אם, מתוך מספר הטלות נתון, כמות הפעמים שהוא נפל על צד אחד גדול במיוחד, ניתן להניח שהמטבע מוטה; כלומר שההסתברות לנפילה על הצד שעליו נפל כבר מספר פעמים גבוהה יותר.

### זריקת קובייה
ללא מידע מוקדם מניחים שההסתברות לנפילת הקובייה כשבצד העליון כל אחד מהמספרים זהה לנפילת הקובייה כשבצד העליון כל מספר אחר. בקובייה סימטרית רגילה יש 6 פאות שבכל אחת מהן מספר בין 1 ל-6.
מבחינה מכנית ניתן לבנות קובייה שההסתברויות לנפילתה כשפאה מסוימת למעלה שונה מההסתברות לנפילתה כשפאה אחרת למעלה, אבל ללא מידע מוקדם מניחים הסתברויות שוות.

### קלפים
בחבילת קלפים סטנדרטית יש 52 קלפים. ללא ידיעה מוקדמת ביחס לסדר הנחת הקלפים, מניחים שההסתברות לציור מסוים (דמות מסוימת או מספר מסוים מסדרה מסוימת) על קלף היא זהה להסתברות למשיכת קלף עם ציור אחר כלשהו, כלומר ההסתברות למשיכת כל קלף היא 1/52. דוגמה זו ממחישה את הבעיתיות של ייחוס הסתברויות שוות, משום שלא תמיד הקלפים מונחים באופן אקראי. אם שיחקו בקלפים, קרוב לוודאי שהם אינם מונחים באופן אקראי. זו הסיבה שמערבבים את הקלפים, לפני המשחק הבא. 
יש טענה כי חלק מהמהמרים המומחים במשחק הבלאק ג'ק מסוגלים לזהות קלפי A בחבילה בהסתברות גבוהה מ-1/52. עבורם לא מתקיים עקרון האדישות.

## היסטוריה
השימוש הראשון בעקרון האדישות מיוחס למתמטיקאי הצרפתי פייר-סימון לפלס (1749–1827). להפלס השתמש בו במהלך עבודתו בנושא ההסתברות הבייסיאנית. לפלס וכמוהו גם יאקוב ברנולי ראו בעקרון הזה עקרון אינטואיטיבי ברור, שאינו דורש הוכחה מתמטית.
לפלס השתמש בעקרון באופן גורף, כולל מקרים של התפלגויות רציפות, שבהם העיקרון אינו תקף. בתקופה זו השתמשו במונח The principle of insufficient reason. שם העיקרון נבחר כנראה כמשחק מילים על העיקרון הפילוסופי של לייבניץ: Principle of sufficient reason. הכלכלן ג'ון מיינרד קיינס שינה את שמו של העיקרון לעקרון האדישות בשנת 1921.
ג'ורג' בול וג'ון ון ואחרים התנגדו לעקרון האדישות. הם טענו שאינו תקף להתפלגויות רציפות ושההתפלגות האחידה, על פיו, אינה ניתנת לנרמול ולכן אינה התפלגות נאותה. מאוחר יותר נמצא כי קשיים אלה ניתנים לפתרון.
הפיזיקאי ג'יינס (באנגלית: E.T. Jaynes) מצא הצדקה לוגית נוספת לתמיכה בעקרון האדישות. לטענתו צריך ליחס למצבי ידע שווי ערך הסתברויות שוות. עקרון האדישות הוא מצב בו לכל האירועים חוסר ידע שווה.

## ראו גם
* הסתברות בייסיאנית
* הטלת מטבע

קטגוריה:תורת ההסתברות
קטגוריה:אקראיות
טיסה 4 של יונייטד איירליינס

**טיסה 4 של יונייטד איירליינס** הייתה טיסה של חברת התעופה האמריקאית, יונייטד איירליינס, שהייתה בדרכה מסולט לייק סיטי, יוטה, ארצות הברית, לשאיין, ויומינג, ארצות הברית. המטוס התרסק ב-7 באוקטובר 1935, סמוך לשעה 2:17, בלאראמי קאונטי, ויומינג, ארצות הברית, כשעל סיפונו 9 נוסעים ו-3 אנשי צוות אשר נהרגו כולם כתוצאה מההתרסקות.

## תיאור המקרה
המטוס יצר קשר לאחרונה עם מגדל הפיקוח בשאיין בשעה 2:16 או 2:17. בשעה 2:17 ניסה מגדל הפיקוח בשאיין ליצור קשר עם המטוס, אך לא קיבל תגובה. הריסות המטוס נמצאו בלאראמי קאונטי, ויומינג, 4.3 ק"מ מזרחית לסילבר קראון, ויומינג.

## חקירת התאונה
סימנים על הקרקע שנוצרו על ידי המדחפים, גוף המטוס והמנוע הראו שהמטוס טס באופן רגיל. סימני המדחפים והנזק במנוע הראו שהמנועים פיתחו כוח רגיל ושהמטוס היה במהירות שיוט. גבעה בגובה 18 מטרים ללא סימני פגיעה בנתיב הטיסה מעט מאחורי מקום ההתרסקות ובמקום גבוה יותר ב-90 ס"מ ממקום ההתרסקות הוכיחה שהמטוס היה במגמת ירידה. סיבת התאונה היא ככל הנראה טעות של הצוות הטיסה שנבעה מקושי בזיהוי הגובה והמיקום, על-אף שנעשה שימוש במחוונים.

## קישורים חיצוניים

*דו"ח התאונה

יונייטד איירליינס
קטגוריה:ויומינג: היסטוריה
קטגוריה:יונייטד איירליינס: תקריות ואסונות תעופה
עורקי המותניים

**עוֹרְקֵי הַמָּתְנַיִם** (TA: arteriae lumbales) הם קבוצת עורקים בגב התחתון המספקים דם לדופן הבטן האחורית.

העליונים מבין עורקי המותניים, לרוב ארבעה במספר, ערוכים בזוגות ומסתעפים מחלקו האחורי של אבי העורקים הבטני. התחתונים שבהם, אשר מכונים עורקי המותניים התאיים, מסתעפים מעורק העצה האמצעי.

עורקי המותניים נעים הצדה ואחורה על פני גופי חוליות המותניים, מאחורי הגזע הסימפתטי, לעבר המרווחים שבין הזיזים הרוחביים של החוליות. לאחר מכן הם ממשיכים אל דופן הבטן. העורקים שמימין עוברים מאחורי הווריד הנבוב התחתון, ושני העורקים העליונים שבכל צד עוברים מאחורי שוקי הסרעפת שבצד שלהם.

העורקים בשני הצדדים עוברים מתחת לקשת הגידית שבתחל שריר המותניים הגדול, ולאחר מכן ממשיכים מאחורי שריר זה ומאחורי מקלעת המותניים. הם חוצים את שריר המותניים המרובע, כאשר השלושה העליונים מכל צד מאחורי השריר, ואילו התחתון לפניו. בגבול הצדי של שריר המותניים המרובע הם מנקבים את האלל האחורי של שריר הבטן הרוחבי ונעים לפנים בין שריר זה לשריר הבטן המלוכסן הפנימי. בסופם הם משיקים לתחתון מבין העורקים הבין-צלעיים, לעורק התת-צלעי, לעורק הכסל והמותניים, לעורק כותר הכסל העמוק ולעורק רום הבטן התחתון.

## קישורים חיצוניים

קטגוריה:ערכים שבהם תבנית בריטניקה אינה מתאימה
קטגוריה:עורקי הבטן והאגן
שרנסק

**שרנסק** (בפולנית: **Szreńsk**; ביידיש: **שרענסק**) הוא כפר במחוז מלאווה שבפרובינציית מזוביה בפולין, בו התקיימה עד השואה קהילה יהודית גדולה.

## תולדות היישוב
היישוב נזכר לראשונה באמצע המאה ה-12 ככפר בבעלות אצולה, ובסוף המאה ה-14 הוענקו לו זכויות עיר, תוך ביצורו. את התפתחות היישוב קטעו פלישות השוודים לאזור באמצע המאה ה-17 ובראשית המאה ה-18.

בחלוקת פולין בסוף המאה ה-18 נכלל היישוב בתחום פרוסיה, ובתחילת המאה ה-19 נכלל בתחום פולין הקונגרסאית. במהלך המאה ה-19 הפך היישוב לעיירת נפה לסביבתו החקלאית.

## יהודי שרנסק
יהודים ישבו בשרנסק מהמחצית השנייה של המאה ה-17, ובשנות השלטון הפרוסי באזור היישוב, עלה מספר היהודים בו באופן משמעותי. במאה ה-19 פעל ביישוב הרב חיים זליג טננבוים, מגדולי חסידם של רבי שמחה בונם מפשיסחה ושל רבי מנחם מנדל מקוצק. בשנת 1857 היוו היהודים כמחצית מתושבי היישוב, ובשנת 1897 נמנו בכפר קרוב ל-1,000 יהודים.

בין מלחמות העולם נמנו בכפר 613 יהודים, כשליש מתושביו, והתקיימה בה פעילות ענפה של המפלגות הציוניות ושל אגודת ישראל.

### בשואה
בספטמבר 1939 נכבש הכפר בידי הגרמנים, ובתקופה הראשונה לכיבוש נמלטו ממנו רבים מיהודיו, אך רובם נאלצו לבסוף לשוב לבתיהם. בתחילת נובמבר 1939 נכנסו ליישוב אנשי גסטאפו, והחלו בהחרמת רכוש יהודי המקום, תוך הטלת גזירות שונות על בני הקהילה, ובהן חובת ענידת טלאי צהוב, חובת ביצוע עבודות כפייה, חובת תשלום סכומי כופר ואיסור על הליכה במדרכות ועל קשר עם לא יהודים ביישוב. בסוף שנת 1939 הרסו הגרמנים את בית הכנסת ואת בית המדרש שבכפר.

בנובמבר 1941 גירשו הגרמנים את כ-600 היהודים שנותרו בכפר לגטו מלאווה, שם שוכנו בשתי טחנות קמח נטושות. בתחילת יוני 1942 הוציאו הגרמנים להורג בגטו מלאווה יהודייה משרנסק, שהואשמה באפייה שלא בהיתר. ב-17 ביוני 1942 הוציאו הגרמנים להורג 10 יהודים משרנסק בגטו מלאווה, יחד עם 40 צעירים נוספים מהגטו. יהודי שרנסק הנותרים שולחו למחנה ההשמדה טרבלינקה עם רוב יושבי גטו מלאווה במהלך נובמבר 1942.

מקהילת שרנסק שרדו את השואה כ-20 יהודים, ובהם אישה אחת בלבד.

## קישורים חיצוניים

* 
* 
* שרנסק באתר מרכז מורשת יהדות פולין
* 
* 

קטגוריה:מזוביה: יישובים
קטגוריה:מזוביה: עיירות יהודיות
קטגוריה:שואת יהודי פולין: קהילות
רלית תרנגולית

**רלית תרנגולית** (שם מדעי: *Gallicrex cinerea*) היא מין יחיד בסוגו של עוף מים  במשפחת הרליתיים. חיה בטבע בביצות דרום מזרח אסיה והודו.

## מאפיינים
גודלה של רלית זו הוא עד 43 ס"מ באורך ומשקלה 476-650 גרם. צבע הנוצות שחור כמעט לגמרי למעט הכרבולת האדומה על הראש והמקור הצהוב. לרלית רגליים צהובות וארוכות אך זנב קצר וגוף נמוך העוזר לה להיבלע בשיחים בעת הצורך. הנקבות קטנות מהזכרים, אורכן עד 36 ס"מ ומשקלן 298-434 גרם. נוצותיהן חומות כהות והן חסרות כרבולת. לעופות הצעירים רגלים ירוקות. הנקבות מטילות 2-3 ביצים בשטחי ביצות בין השיחים ונשארות לשמור עליהן. 

עופות אלה חיים בביצות ברחבי אסיה בהודו, פקיסטן, סרי לנקה ועד דרום סין, קוריאה, יפן, הפיליפינים ואינדונזיה. את מזונם הם מחפשים במים הרדודים, וניזונים מזרעים, חרקים, דגים קטנים וסרטנים זעירים. עופות אלה בדרך כלל חשאיים ושקטים למעט בבקרים, כאשר הזכרים מכריזים על טריטוריה או קוראים לבנות זוגם.

## קישורים חיצוניים

* 

## הערות שוליים

קטגוריה:בעלי חיים שתוארו ב-1789
קטגוריה:טקסונים שתוארו בידי יוהאן פרידריך גמלין
קטגוריה:רליתיים
קטגוריה:עופות יחידים בסוגם
קטגוריה:הפיליפינים: עופות
קטגוריה:המלדיביים: עופות
קטגוריה:מיאנמר: עופות
קטגוריה:הודו: עופות
קוליוס ממושקף

**קוליוס ממושקף** (שם מדעי: *Colius striatus*) הוא המין הגדול בותר בסדרת הקוליוסאים, ואחד הנפוצים בהם.
## מאפיינים
אורכו הממוצע כ-35 ס"מ, בעוד הזנב מהווה חצי מאורכו. משקלו עד 57 גרם. תחום תפוצתו מתמשך מקמרון מזרחה לאריתריאה ואתיופיה, ודרומה אל דרום אפריקה. הוא מצוי ברוב בתי הגידול בתחום תפוצתו, מלבד ביערות גשם ובאזורים לחים ביותר; בתי הגידול המועדפים עליו הם סבכי שיחים, סוואנות וחורשות. הקוליוסים גם שכיחים באזורים עירוניים.

הגב והכיפה אפורים, על הראש יש ציצת נוצות אפורה. המקור שחור בחלקו העליון וורדרד בחלקו התחתון. זהו מין רעשני יחסית: הקוליוסים משמיעים קריאה דמוית "*טסו-טסו*" בעת מעוף, וקריאת האזהרה שלהם היא *"טסיק-טסיק"*.

עיקר תזונתו של הקוליוס הוא פירות, בין השאר פירות יער, עלים, זרעים וצוף. מין זה אינו משנה את הרכב תזונתו, גם לאחר מעבר לאזורים אחרים. זהו מין חברתי, שמחפשים מזון ומחזרים בקבוצות. גם אמבטיות האבק שלהם הן פעילות קבוצתית. לעיתים, הקוליוסים בולעים חלוקי נחל, על מנת שקיבתם תעכל צמחייה ביתר יעילות. הם ישנים בקבוצות של כ-20 פרטים.

הקוליוסים מתרבים לכל אורך השנה. הקן גדול יחסית, ומוקם בצורת קערה, מצמחייה וחומרים שונים של בעלי חיים; לעיתים, הקוליוסים משתמשים גם בנייר ובבגדים לבניית הקן. גודל התטולה נע בין ביצה אחת לשבע, אם כי בדרך כלל 3-4 ביצים מוטלות. שני ההורים מאכילים את הגוזלים; ומטפלים בהם; גם פרטים אחרים, בדרך כלל צעירים מתטולות קודמות, מסייעים בטיפול בגוזלים. הדגירה נמשכת 17-18 ימים בדרך כלל. כחוד לאחר מכן, הגוזלים יתחילו לחפש את מזונם בעצמם.

## קישורים חיצוניים

## הערות שוליים

קטגוריה:בעלי חיים שתוארו ב-1789
קטגוריה:טקסונים שתוארו בידי יוהאן פרידריך גמלין
קטגוריה:קוליוסאים
קטגוריה:הרפובליקה המרכז-אפריקאית: עופות
קטגוריה:אתיופיה: עופות
קטגוריה:זמביה: עופות
קטגוריה:זימבבואה: עופות
קטגוריה:עופות הסוואנה האפריקנית
שצ'רצוב

**שצ'רצוב** (בפולנית: **Szczerców**; ביידיש: **סטערצעוו**, **שטערצעוו**) הוא כפר במחוז בלחטוב שבפרובינציית לודז' בפולין, בו התקיימה עד השואה קהילה יהודית גדולה.

## תולדות היישוב
היישוב נזכר לראשונה בשנת 1332, ובמחצית השנייה של המאה ה-14 הוענקו לו זכויות עיר. בשנת 1870, תחת שלטון פולין הקונגרסאית, ניטל מהיישוב מעמדו העירוני, בשל השתתפות תושביו במרד ינואר.

## יהודי שצ'רצוב
יהודים ישבו בכפר מסוף המאה ה-18, ועד המחצית השנייה של המאה ה-19 השתייכו יהודי היישוב לקהילת לאסק. בסוף המאה ה-19 ובראשית המאה ה-20 פגעו ביישוב מספר שריפות גדולות, שהסבו נזק חמור במיוחד ליהודי המקום.

בין מלחמות העולם התקיימה בכפר פעילות של אגודת ישראל, ונמנו בו 1,513 יהודים, למעלה משליש מתושביו.

עם כיבוש היישוב בידי הגרמנים בספטמבר 1939, העלו אלו באש את בית הכנסת המקומי ואת רוב בתי היהודים ביישוב. בשל ההרס הרב, נמלטו רוב יהודי היישוב לזלוב ולבלחטוב הסמוכות. קבוצה קטנה של יהודים שעוד נשארה בכפר גורשה כעבור זמן מה גם היא לבלחטוב. גורלם של יהודי הכפר ביישובים אלו היה כגורל יתר היהודים בהם.

## קישורים חיצוניים

* 
* שצ'רצוב באתר מרכז מורשת יהדות פולין
* 

קטגוריה:לודז' (פרובינציה): יישובים
קטגוריה:קהילות יהודיות בפולין
קטגוריה:שואת יהודי פולין: קהילות
החזית האוקראינית הראשונה

**החזית האוקראינית הראשונה** הייתה קבוצת ארמיות, שהשתייכה לצבא הסובייטי במלחמת העולם השנייה, ומילאה תפקיד מרכזי בקרבות בכיבוש פולין וגרמניה, תוך שהיא מסייעת לבסוף בכיבוש ברלין.

## היסטוריה
ב-20 באוקטובר 1943 שונה שמה של חזית וורונז' לחזית האוקראינית הראשונה, ולמפקדה מונה ניקולאי ואטוטין.

החזית לחמה בקרב קורסון-צ'רקאסי, ולאחר מכן השתתפה במבצע לבוב-סנדומייז'. במרץ 1944 החליף גאורגי ז'וקוב את ואטוטין בפיקוד על החזית לאחר שפרטיזנים התנקשו בחייו, ובמאי 1944 מונה איוואן קונייב למפקד החזית. בינואר 1945 השתתפה החזית במבצע ויסלה-אודר שבו התקדמה בזינוק אחד מהויסלה אל האודר.

ב-16 באפריל 1945 פתחה החזית יחד עם החזית הבלארוסית הראשונה בקרב על ברלין. לאחר מכן השתתפה החזית בקרב האלבה ובקרב על פראג.

לאחר סיום המלחמה, הפכה החזית למפקדת הכוחות הסובייטיים המרכזית ששכנה באוסטריה ובהונגריה.

## מפקדים
* ניקולאי ואטוטין (אוקטובר 1943 - מרץ 1944)
* גאורגי ז'וקוב (מרץ 1944 - מאי 1944)
* איוואן קונייב (מאי 1944 - יוני 1945)

## קישורים חיצוניים

* החזיתות הסובייטיות במלחמה

קטגוריה:זירת מזרח אירופה במלחמת העולם השנייה
קטגוריה:חזיתות סובייטיות במלחמת העולם השנייה
קטגוריה:1944 בברית המועצות
קטגוריה:1945 בברית המועצות
קטגוריה:קבוצות ארמיות של בעלות הברית במלחמת העולם השנייה
שצ'ז'ץ

**שצ'ז'ץ** (באוקראינית: **Щирець**, שצ'ירץ; בפולנית: **Szczerzec**; ביידיש: **שטשעריץ**) היא עיירה במחוז לבוב שבמערב אוקראינה, בה התקיימה עד השואה קהילה יהודית גדולה.

## תולדות היישוב
שצ'ז'ץ החלה כיישוב מבוצר במאה ה-12, ובשנת 1397 הוענקו לה זכויות עיר. בשנים 1516 ו-1620 נהרסה העיירה מפשיטות הטטרים, ובשנת 1656 נהרסה בידי השוודים.

במאה ה-18 עברה שצ'ז'ץ לבעלות משפחות אצולה פולניות, ובחלוקת פולין הראשונה, בשנת 1772, נכללה בתחום גליציה האוסטרית. לאחר מלחמת העולם הראשונה נכללה העיירה בתחום הרפובליקה הפולנית השנייה.

## יהודי שצ'ז'ץ
התיעוד הראשון לישיבת יהודים בעיירה הוא מתחילת המאה ה-17, ובתקופה זו ריכזו את המסחר בה. מהמאה ה-19 היוו היהודים רוב מוחלט של תושבי העיירה, ובשנת 1880 נמנו בה 1,385 יהודים.

בין מלחמות העולם נמנו בעיירה 850 יהודים מתוך 936 תושבים, והתקיימה בה פעילות ציונית ענפה, שכללה בית ספר עברי ותנועות נוער ציוניות.

בסוף נובמבר 1942 שולחו יהודי העיירה למחנה ההשמדה בלז'ץ.

## קישורים חיצוניים

* שצ'ז'ץ באתר מרכז מורשת יהדות פולין
* 
* 

קטגוריה:גליציה
קטגוריה:שואת יהודי אוקראינה
קטגוריה:מחוז לבוב: עיירות יהודיות
הארמייה החמישית (האימפריה הרוסית)

**הארמייה החמישית** (ברוסית: ****) של צבא האימפריה הרוסית, הייתה ארמייה שפעלה במלחמת העולם הראשונה.

## היסטוריה
הארמייה החמישית הוקמה בפרוץ מלחמת העולם הראשונה, ולמפקדה מונה פאבל פלווה. הארמייה לחמה בקרב גליציה ובכלל זה בקרב קרשניק, ובקרב קומרוב שבו ספגה אבדות כבדות, אולם לאחר מכן נחלה הצלחה גדולה בקרב רווה, והשתתפה בהדיפת הכוחות האוסטרים אל מעבר לנהר הסן. בהמשך השתתפה הארמייה בקרב על הוויסלה, ובקרב לודז', ולאחר מכן בקרבות הנסיגה הגדולה. לאחר מכן המשיכה להילחם עד סוף המלחמה.

## מפקדים
* פאבל פלווה (19 ביולי 1914 - 14 בינואר 1915)
* אלכסיי קזורין (14 בינואר 1915 - 8 ביולי 1915)
* פאבל פלווה (8 ביולי 1915 - 6 בדצמבר 1915)
* ולדיסלב קלמבובסקי (6 בדצמבר 1915 - 30 בינואר 1916)
* אלכסיי קורופטקין (30 בינואר 1916 - 21 בפברואר 1916)
* וסילי גורקו (21 בפברואר 1916 - 4 באוגוסט 1916)
* ולדימיר סלוסריינקו (4 באוגוסט 1916 - 14 באוגוסט 1916)
* אברם דרגומירוב (14 באוגוסט 1916 - 29 באפריל 1917)
* יורי דנילוב (29 באפריל 1917 - 9 בספטמבר 1917)
* וסילי בלודירייב (9 בספטמבר 1917 - 13 בנובמבר 1917)

## ראו גם
* החזית המזרחית במלחמת העולם הראשונה

5
קטגוריה:החזית המזרחית במלחמת העולם הראשונה
שניאדובה

**שניאדובה** (בפולנית: **Śniadowo**, **שניאדובו**) הוא כפר במחוז לומז'ה שבפרובינציית פודלסיה בפולין, כ-17 ק"מ דרומית מערבית ללומז'ה, בו התקיימה עד השואה קהילה יהודית.

## תולדות היישוב
הכפר נזכר מהמאה ה-14, עת נקרא "סמולודובו". מהמחצית השנייה של המאה ה-17 התפתח היישוב, כאשר היה בבעלות משפחת אצולה פולנית, ובשנת 1699 הוענקו לו היתרים לקיים בו ירידים שנתיים. בשנת 1703 הוענקו ליישוב זכויות עיר, וניתן לו שמו הנוכחי.

## יהודי שניאדובה
[ממוזער|בית הכנסת של שניאדובו ב[העשור השני של המאה ה-20|עשור השני של המאה ה-20.]]
קהילה יהודית עצמאית התקיימה ביישוב מסוף המאה ה-17, אך כבר מהמאה ה-16 היוו היהודים רוב מוחלט מקרב תושבי שניאדובה. בית כנסת מפואר שנבנה ביישוב במאה ה-16 נותר עומד על תילו עד סוף המאה ה-19. בתקופה זו נמנו בכפר כ-1,300 יהודים. בשל הגירה על רקע התנכלויות אנטישמיות נותרו בכפר בין מלחמות העולם 386 יהודים בלבד, פחות ממחצית מתושביו. בשנים 1936 ו-1938 אירעו התפרעויות אלימות רחבות נגד יהודי היישוב.

עם כיבוש היישוב בידי הגרמנים ביוני 1941, תחילת מבצע ברברוסה, הוציאו בו אלו להורג למעלה מ-50 יהודים, וגירשו את יתר יהודיו לגטו לומז'ה הסמוך. משם שולחו יהודי העיירה בנובמבר 1941 למחנה ריכוז בזמברוב, וממנו הועברו בינואר 1943 למחנה ההשמדה אושוויץ.

## קישורים חיצוניים

* שניאדובה באתר מרכז מורשת יהדות פולין
* 
* 
* 
* 

קטגוריה:ערכים שבהם תבנית אתר רשמי אינה מתאימה להוספה אוטומטית
קטגוריה:פודלסיה: יישובים
קטגוריה:שואת יהודי פולין: קהילות
קטגוריה:פודלסיה: עיירות יהודיות
שייניצה

**שייניצה** (בפולנית: **Siennica**) הוא כפר במחוז מינסק מזובייצקי שבפרובינציית מזוביה בפולין, כ-45 ק"מ מזרחית לוורשה, בו התקיימה עד השואה קהילה יהודית גדולה.

## תולדות היישוב
שייניצה נזכר לראשונה בתחילת המאה ה-15, עת היה בבעלות משפחת האצולה הפולנית שייניצקי, שעל שמה נקרא. במאה ה-16 הוענקו ליישוב זכויות עיר והיתרים לקיים בו ימי שוק וירידים. התפתחות היישוב נבלמה עם פלישת השוודים לאזור באמצע המאה ה-17. בשנת 1869, תחת שלטון פולין הקונגרסאית, ניטל מהיישוב מעמדו העירוני.

## יהודי שייניצה
ביישוב התקיימה קהילה יהודית מאורגנת מתחילת המאה ה-19, ובמשך השנים נשענו יהודי היישוב גם על קהילת מינסק מזובייצקי הסמוכה. בין מלחמות העולם נמנו בכפר 560 יהודים, כ-60% מתושביו.

עם כיבוש היישוב בידי הגרמנים בספטמבר 1939, החלו אלו בביצוע מעשי התעללות ורצח ביהודיו. ב-18 באוקטובר 1942 גורשו כל יהודי היישוב הנותרים למחנה ההשמדה טרבלינקה.

## קישורים חיצוניים

* 
* שייניצה באתר מרכז מורשת יהדות פולין
* 
* 

קטגוריה:מזוביה: יישובים
קטגוריה:שואת יהודי פולין: קהילות
קטגוריה:מזוביה: עיירות יהודיות
קטגוריה:קהילות יהודיות שהושמדו בשואה
פוליאינוס

**פוליאינוס** (ביוונית: **Πoλύαινoς**) היה היסטוריון ונואם מוקדוני בן המאה ה-2 שנודע בעיקר בשל חיבורו "תכסיסי מלחמה" אותו הקדיש לקיסר לוקיוס ורוס.

## ביוגרפיה
מעט מאוד ידוע על חייו של פוליאינוס. הוא נולד בביתיניה למשפחה ממוצא מוקדוני. בזמן שנולד היו שתי הארצות תחת שלטון האימפריה הרומית.

הוא התפרסם כנואם וסופר, ופעל בבתי המשפט הרומיים. כמו כן הוא היה מקורב לקיסרים לוקיוס ורוס ומרקוס אורליוס. ללוקיוס ורוס הקדיש את ספרו "סטראטגמטה" (Στρατηγήματα) או "תכסיסי מלחמה". על פי עדותו של פוליאינוס עצמו, הספרים הוענקו לקיסר כמתנה לרגל צאתו למלחמה על האימפריה הפרתית בשנת 162. כמו כן מעיד פוליאינוס שלוקיוס ורוס עיין בספרים, וישנם אף רמזים שמרקוס אורליוס נשא אותם עמו במהלך המלחמות המרקומניות.

על פי עדותו של פוליאינוס עצמו, הסטראטגמטה היא אוסף של 900 אנקדוטות מפורסמות המתארות ניצחונות של מצביאים דגולים. הסטראטגמטה מחולקת לשמונה ספרים המסודרים לפי נושאים, אולם קטעים מספרים 6 ו-7 אבדו, כך שמתוך 900 האנדקוטות שרדו רק 833. האנדקוטות ממוינות בסדר הבא: ספר 1 עוסק בעיקר בגיבורים מהמיתולוגיה היוונית. ספר 2 עוסק בעיקר בגיבורים מספרטה ותבאי. ספר 3 עוסק בגיבורים מאתונה העתיקה. ספר 4 עוסק בגיבורים ממוקדון הפרקים הראשונים עוסקים בפיליפוס השני ואלכסנדר הגדול. ספר 5 עוסק בעיקר בהיסטוריה של סיציליה. ספר 6 עוסק בקרתגו ובערים יווניות אחרות. ספר 7 עוסק בעיקר בעמים אסייתיים כגון פרסים, מדים וסקיתים. ספר 8 מחולק לשניים כאשר חציו הראשון עוסק בגיבורים רומאיים מפורסמים וחציו השני עוסק בנשים לוחמות.

על פי הסודא, לפוליאינוס היו שתי יצירות נוספות שלא שרדו עד ימינו: "על תבאי" (Περὶ Θηβῶν) וחיבור על טקטיקה (Τακτικά) ב-3 ספרים. כמו כן הוא מציין על כוונתו לכתוב גם ספר שיעסוק בלוקיוס ורוס, אם כי לא ידוע אם הוציא לפועל את תוכניתו.

## קישורים חיצוניים
* הסטראטגמטה בתרגום לאנגלית
* קטעים מספרו של פוליאינוס העוסקים באלכסנדר הגדול 
* פוליאינוס באתר ליוויוס 
* 
* 

## הערות שוליים

קטגוריה:מוקדונים
קטגוריה:היסטוריונים מן העת העתיקה
שצ'וצ'ין (פולין קטן)

**שצ'וצין** (בפולנית: **Szczucin**; ביידיש: **סטיטשין**) היא עיירה במחוז דומברובה טרנובסקה שבפרובינציית פולין קטן בפולין, בסמוך לנהר ויסלה, בה התקיימה עד השואה קהילה יהודית.

## תולדות היישוב
שצ'וצין נזכרת לראשונה בשנת 1326, ובשנת 1745 הוענקו לה זכויות עיר. בתקופה זו שימשה העיירה כתחנת מעבר בנתיב המסחר שבין ממלכת פולין והונגריה.

בחלוקת פולין הראשונה, בשנת 1772, נכללה העיירה בתחום גליציה האוסטרית. בתחילת מלחמת העולם הראשונה נהרסה העיירה כתוצאה ממתקפת הגייסות הרוסיים.

## יהודי שצ'וצין
יהודים התיישבו בעיירה מהמחצית השנייה של המאה ה-18, ועסקו בה בעיקר במסחר. בין מלחמות העולם נמנו בעיירה קרוב ל-500 יהודים, כשליש מתושביה, והתקיימה בה פעילות של המפלגות הציוניות ושל אגודת ישראל.

לאחר כיבוש העיירה בידי הגרמנים בתחילת ספטמבר 1939, רצחו אלו קרוב ל-40 פליטים יהודים שהגיעו אליה, תוך שריפת גופותיהם. בהמשך, הוטלו על יהודי העיירה גזירות שונות, ובהן חובת ענידת סרט זרוע, הגבלות תנועה וחובת ביצוע עבודות כפייה.

במרץ 1942 החלו הגרמנים לבצע מעשי רצח ביהודי העיירה, ובמאי 1942 עוד נמנו בה 776 יהודים. בהמשך נערכו בעיירה מספר אקציות, בהן נרצחו הקשישים והחולים היהודים, ויתר היהודים שולחו למחנות עבודה ולדומברובה טרנובסקה. יהודים בודדים בלבד מקהילת שצ'וצין שרדו את השואה.

## ראו גם
* חסידות סטוטשין

## קישורים חיצוניים

* 
* שצ'וצין באתר מרכז מורשת יהדות פולין
* 
* 

קטגוריה:פולין קטן (פרובינציה): יישובים
קטגוריה:קהילות יהודיות בפולין
קטגוריה:גליציה
קטגוריה:שואת יהודי פולין: קהילות
עימאד

**עימאד** (בפרסית: **عماد**, משמעות: עמוד) הוא טיל בליסטי לטווח בינוני המונע בדלק נוזלי, תוצרת משרד ההגנה האיראני. לטיל טווח הנאמד בכ-2,500 ק"מ. הטיל הוצג לראשונה ב-11 באוקטובר 2015 על ידי שר ההגנה האיראני חוסיין דהקאן. הטיל נכנס לשירות מבצעי בשנת 2016 ומשמש את יחידת הטילים של חיל האוויר של משמרות המהפכה.

טיל העימאד מסוגל לשאת ראש קרב של 750 ק"ג ואף ראש קרב גרעיני. מכיל אמצעי ניווט והנחיה משופרים ההופכים אותו לטיל לטווח הבינוני הראשון באיראן בעל יכולת פגיעה מדויקת של כ-50 מטר. זאת בניגוד לטילי השיהאב בעלי טווח דומה אך לעומתו דיוק של כ-2,000 מטרים. הוא עושה זאת באמצעות יכולת תמרון הנמצאת בקצהו הקוני. יכולת תמרון זו גם מהווה מנגנון להתמודדות מול מערכות הגנה אוויריות ונגד טילים.

אנטוני קורדסמן, חוקר במרכז ללימודים אסטרטגיים ובין-לאומיים בוושינגטון, כתב מאמר הנוגע לטיל, בו ציין כי הוא מעריך שהטיל הוא גרסה של טיל השיהאב-3.

בדצמבר 2015, פורסם בעיתון וול סטריט ג'ורנל כי ארצות הברית צפוי להטיל סנקציות על איראן בטענה שהפרה את החלטה 1929 של מועצת הביטחון של האו"ם משנת 2010, כשביצעה ניסוי בטיל הבליסטי. מדובר בסנקציות הראשונות שיוטלו על איראן לאחר הסכם המעצמות על תוכנית הגרעין האיראנית.

## שימוש מבצעי
איראן ביצעה שימוש בטיל זה במהלך המתקפה על ישראל באפריל 2024.

שרידים של טילים מסוג זה נמצאו לאחר המתקפה, בשטחים פתוחים באזור העיר ערד.

במסגרת מבצע עם כלביא, שוגרו מספר טילי עימאד לעבר ישראל. באחד המקרים הצליח חיל האוויר להשמיד משגר טילי עימאד לפני השיגור. איראן שיגרה טילי עימאד רבים לעבר ישראל בהמתקפה האיראנית על ישראל (יוני 2025), ורובם יורטו בהצלחה.

## ראו גם
* סג'יל (טיל)
* שיהאב-3

## קישורים חיצוניים

* 
* תמונות מניסוי השיגור של הטיל

## הערות שוליים

קטגוריה:טילים בליסטיים איראניים
קטגוריה:טילי קרקע-קרקע
קטגוריה:תוכנית הגרעין של איראן
קטגוריה:טילי שיהאב
הרולד ג'פרי

סר **הרולד ג'פרי** (באנגלית: **Harold Jeffreys**; 22 באפריל 1891 – 18 במרץ 1989) היה מתמטיקאי, סטטיסטיקאי, אסטרונום וגיאופיזיקאי בריטי. ג'פרי פרסם בשנת 1939 את ספרו "Theory of Probability". ספר זה מילא תפקיד חשוב בחזרה להסתברות בייסיאנית כתפיסה מרכזית בסטטיסטיקה.

## ביוגרפיה
ג'פרי נולד בצפון-מזרח אנגליה. הוא למד באוניברסיטה בניוקאסל ובאוניברסיטת דרהאם, ובתוכנית לימודים חיצונית באוניברסיטת לונדון.

ג'פרי לימד באוניברסיטת קיימברידג' החל משנת 1914. הוא לימד מתמטיקה, אחר כך גיאופיזיקה ולבסוף אסטרונומיה. הוא נישא למתמטיקאית ברטה סווילס (1903-1999) וביחד איתה כתב בשנת 1940 את הספר "Methods of Mathematical Physics".

אחת מתרומותיו העיקריות הייתה בנושא של הערכת הסתברות פריורית בהקשר של הסתברות בייסיאנית. תרומה חשובה אחרת שלו הייתה הגילוי שהשכבות הפנימיות של כדור הארץ הן נוזליות.
בשנת 1924 פיתח שיטה כללית למציאת פתרונות של קירובים למשוואות ליניאריות דיפרנציאליות מסדר שני, כולל משוואת שרדינגר. הוא לא קיבל קרדיט על תרומתו לפיתוח משוואת שרדינגר, משום שהחוקרים שפיתחו אותה לא היו מודעים לעבודתו.

ג'פרי קיבל מדליית זהב של החברה המלכותית לאסטרונומיה בשנת 1937.
ב-1953 זכה לקבל תואר סר.
בשנת 1962 קיבל מדליית זהב מהחברה המלכותית לסטטיסטיקה ובשנת 1948 קיבל את הפרס על שם Charles Lagrange מהאקדמיה הבלגית למדעים ואמנויות.
בשנים 1939 עד 1952 היה מנהל המרכז הסייסמולוגי הבינלאומי.

## ראו גם
* ג'רזי ניימן
* אברהם ולד
* פייר-סימון לפלס
* תומאס בייס

## קישורים חיצוניים

* 
* 

* Harold Jeffreys as a Statistician,John Aldrich, University of Southampton, Southampton, UK.


## הערות שוליים

קטגוריה:סטטיסטיקאים אנגלים
קטגוריה:מתמטיקאים בריטים
קטגוריה:סטטיסטיקאים בייסיאניים
קטגוריה:עמיתי החברה המלכותית לאסטרונומיה
קטגוריה:זוכי מדליית זהב של החברה המלכותית לאסטרונומיה
קטגוריה:זוכי מדליית וולאסטון
קטגוריה:גאופיזיקאים
קטגוריה:בוגרי אוניברסיטת לונדון
קטגוריה:בוגרי אוניברסיטת דרהאם
קטגוריה:בוגרי אוניברסיטת קיימברידג'
קטגוריה:סגל אוניברסיטת קיימברידג'
קטגוריה:זוכי המדליה המלכותית
קטגוריה:בריטים שנולדו ב-1891
קטגוריה:בריטים שנפטרו ב-1989
שיידלישצ'ה

**שיידלישצ'ה** (בפולנית: **Siedliszcze**; ביידיש: **שעדלישטשע**) הוא כפר במחוז חלם שבפרובינציית לובלין בפולין, בו התקיימה עד השואה קהילה יהודית גדולה.

## תולדות היישוב
היישוב נוסד במאה ה-16 ככפר בבעלות כנסייתית, ובמאה ה-18 עבר לידי משפחות אצולה פולניות. בשנת 1750 הוענקו ליישוב זכויות עיר. בתחילת המאה ה-19, בעקבות מספר שריפות שפקדו את היישוב, הוא הוחזר למעמד כפרי.

## יהודי שיידלישצ'ה
קהילה יהודית מאורגנת התקיימה בכפר מהמאה ה-18, ובתקופה זו היוו היהודים כ-70% מתושביו. מהמאה ה-19 התקיימה ביישוב פעילות חסידית.

בתחילת מלחמת העולם הראשונה סבלו יהודי היישוב מפרעות מצד הקוזקים שהצטרפו לצבא הרוסי, אשר כללו אונס נשים, שוד רכוש ושריפת בתים. לאחר המלחמה שבו להתגורר בכפר רק חלק מיהודיו.

בין מלחמות העולם נמנו ביישוב 1,360 יהודים, והתקיימה בו פעילות של המפלגות הציוניות, של הבונד ושל אגודת ישראל. בשנות השלושים של המאה ה-20 סבלו יהודי היישוב מהתנכלויות אנטישמיות גוברות והולכות כלפיהם מצד שכניהם הפולנים.

### בשואה
[שמאל|ממוזער|250px|[אנדרטה לזכר יהודי שיידלישצ'ה שנספו בשואה, בבית העלמין בחולון]]
לאחר כיבוש היישוב בידי הגרמנים ב-15 בספטמבר 1939, החלו אלו בביצוע מעשי שוד, השפלה והתעללות ביהודיו, בסיוע פולנים מקומיים. באוקטובר 1939 רצחו אנשי ס"ס שהגיעו ליישוב כמה יהודים בו באופן אקראי, וכן חייבו את הקהילה בתשלום סכום כופר גבוה, תוך רצח 12 בני הערובה שנלקחו. מעת לעת המשיכו אנשי הס"ס לפקוד את הכפר, ובכל ביקור ריכזו את יהודיו בכיכר המרכזית בו, וביצעו בהם מעשי התעללות, תוך שריפת ספרי תורה וגזיזת זקנים ופיאות. בדצמבר 1939 פוצצו הגרמנים את אחד מבתי הכנסת שבכפר. בהמשך, יודנרט שמונה במקום נצטווה לספק לגרמנים דרך קבע עובדי כפייה יהודים לעבודות פרך.

באביב 1941 הובאו ליישוב כמה מאות פליטים יהודים מלובלין ומקרקוב, והרעב בקרב היהודים בכפר גבר, כאשר רבים מהם מתו ממגפת טיפוס הבהרות.

ב-18 במאי 1942 פשטו על היישוב חיילי ס"ס וכוחות אוקראיניים, וריכזו את כל יהודיו בכיכר המרכזית בו, תוך ירי במסתתרים, והשלכת ילדים קטנים מחלונות הבתים בשעת האקציה. מכיכר הכפר הוסעו והוצעדו היהודים לתחנת הרכבת בולידאווה, תוך ירי בנחשלים. בתחנה נדחסו היהודים בקרונות משא, ושולחו למחנה ההשמדה סוביבור. יהודים מעטים מהכפר שעברו סלקציה, הוחזרו ליישוב, ושוכנו במחנה עבודה שהוקם בו. ב-22 באוקטובר 1942 חוסל גם מחנה זה, תוך שליחת כל היהודים שנותרו בו, יחד עם מאות יהודים נוספים מהסביבה, לסוביבור.

מקהילת שיידלישצ'ה שרדו את השואה יהודים בודדים, חלקם בשורות הפרטיזנים.

## קישורים חיצוניים

* 
* שיידלישצ'ה ב אתר מרכז מורשת יהדות פולין
* 

קטגוריה:לובלין (פרובינציה): יישובים
קטגוריה:שואת יהודי פולין: קהילות
קטגוריה:לובלין (פרובינציה): עיירות יהודיות
קטגוריה:קהילות יהודיות שמונצחות בבית העלמין הדרום
קטגוריה:קהילות יהודיות שהושמדו בשואה
רצ'ונז'

**רצ'ונז**' (בפולנית: **Raciąż**; ביידיש: **ראַטשוינדז**, **רעטשוינדז**) היא עיירה במחוז פלונסק  שבפרובינציית מזוביה בפולין, בה התקיימה עד השואה קהילה יהודית גדולה.

## תולדות היישוב
רצ'ונז' נזכרת לראשונה במאה ה-10, ובשנת 1425 הוענקו לה זכויות עיר. מהמאה ה-16 ועד המאה ה-18 הייתה העיירה למרכז נפה, ובחלוקת פולין השנייה, בשנת 1793, נכללה בתחום פרוסיה. משנת 1815 נכללה העיירה בתחום פולין הקונגרסאית.

## יהודי רצ'ונז'
יהודים ישבו ברצ'ונז' מתחילת המאה ה-18, ובין השנים 1825 ו-1862 הוטלו על יהודי היישוב מגבלות מגורים שונות. מאמצע המאה ה-19 התקיימה בעיירה קהילה יהודית עצמאית, ובשנת 1891 נחנך בעיירה בית כנסת חדש. בעקבות פרעות שערכו ביהודי העיירה חיילי הצבא הכחול בשנת 1918, עזבו את היישוב רבים מיהודיו.

בין מלחמות העולם נמנו בעיירה כ-1,800 יהודים, כ-40% מתושביה, והתקיימה בה פעילות ציונית ענפה, לרבות של בית ספר מרשת תרבות, כמו גם פעילות של אגודת ישראל. בשנות השלושים של המאה ה-20 סבלו יהודי העיירה מחרם כלכלי על עסקיהם.

### בשואה
עם כיבוש העיירה בידי הגרמנים ב-6 בספטמבר 1939, ערכו אלו שוד רחב היקף של חנויות יהודייה, בשיתוף הפולנים המקומיים, תוך ירי במספר יהודים. בסוף החודש הוטלו על יהודי העיירה גזירות שונות, ובהן חובת ענידת טלאי צהוב. ביום כיפור ת"ש נצטוו יהודי העיירה לגזוז את זקניהם ולטאטא את רחובות היישוב, תוך ביצוע מעשי התעללות בהם. גזירת גירוש של יהודי העיירה במהלך חג הסוכות שלאחר מכן נמנעה באמצעות תשלום סכומי כופר גבוהים לגרמנים.

ב-9 בנובמבר 1939, לאחר סיפוח אזור העיירה לרייך השלישי, רוכזו יהודי היישוב בידי הגרמנים, ורכושם נלקח מהם. למחרת הובלו כולם לתחנת הרכבת המקומית, בה הועמסו בצפיפות בקרונות משא, ושולחו לגטו ורשה. זאת, כאשר בשעת הוצאת היהודים מהעיירה, צעדה ביישוב באופן חגיגי תזמורת פולנית.

## קישורים חיצוניים

* 
* 
* רציונז' באתר מרכז מורשת יהדות פולין
* 
* 

קטגוריה:מזוביה: יישובים
קטגוריה:שואת יהודי פולין: קהילות
קטגוריה:מזוביה: עיירות יהודיות
קטגוריה:קהילות יהודיות שהושמדו בשואה
שומובו

**שומובו** (בפולנית: **Szumowo**) הוא כפר במחוז זמברוב שבפרובינציית פודלסיה בפולין, בו התקיימה עד השואה קהילה יהודית.

## תולדות היישוב
היישוב נזכר לראשונה בשנת 1239, ושימש בתחילה כמרכז כנסייתי ליישובי הסביבה. מהמאה ה-19 היה היישוב קשור מבחינה מנהלית לזמברוב הסמוכה.

## יהודי שומובו
התיעוד הראשון לישיבת יהודים בכפר הוא מתחילת המאה ה-19, ובשנים אלה כבר היה קיים בו בית כנסת. בין מלחמות העולם נמנו בכפר 125 יהודים, כשליש מתושביו.

במחצית השנייה של אוגוסט 1941 רצחו הגרמנים כ-800 יהודים מסביבת הכפר בבורות ירי ביער הסמוך אליו. יהודי הכפר עצמו גורשו ב-1 בנובמבר 1942 למחנה ריכוז בזמברוב, ומשם שולחו בינואר 1943 לאושוויץ.

## קישורים חיצוניים

* שומובו נובה באתר מרכז מורשת יהדות פולין
* 

קטגוריה:פודלסיה: יישובים
קטגוריה:קהילות יהודיות בפולין
קטגוריה:שואת יהודי פולין: קהילות
קטגוריה:בורות ירי בשואה
קטגוריה:קהילות יהודיות שהושמדו בשואה
אלכסנדר ס. ניל

**אלכסנדר סאת'רלנד ניל** (באנגלית: **Alexander Sutherland Neill**;  17 באוקטובר 1883 – 23 בספטמבר 1973) היה מורה וסופר סקוטי.

עיקר פרסומו בא מבית הספר והפנימייה סאמרהיל, אותם הקים ב-1921 וניהל עד 1971. אחרי שלימד בבתי ספר רגילים והגיע למסקנה כי שיטת הלימוד אינה מתאימה ומדכאת את הילד, הקים את המוסד, שם נהוג חופש ועצמאות מרבית לילדים. על שם סמארהיל, קרויה שיטת החינוך החופשי, ממנו מסתעפת גם שיטת החינוך הדמוקרטי. ניל גרס כי בית הספר נועד לשמש מחסה מהרוע הקיים בעולם וכלשונו של ניל כשנפרד מבוגרי בית הספר: "עם צאתכם מכאן תיכנסו לעולם של אנשים מדוכאים, מנוונים מבחינה רגשית, שחונכו לשנוא; היזהרו בדרככם".

לפי עדויות תלמידיו, אלכסנדר ניל נהג לשחות בעירום בבריכת בית הספר יחד עם תלמידיו.

## ביוגרפיה
ניל נולד ב-17 באוקטובר 1883 בפורפר, סקוטלנד לג'ורג' ומרי ניל. אביו היה מורה והוא גדל במשפחה קלוויניסטית אדוקה.

## קישורים חיצוניים
* 

* 
* 
* 

## הערות שוליים

קטגוריה:סופרים סקוטים
קטגוריה:חינוך דמוקרטי
קטגוריה:אנשי חינוך בריטים
קטגוריה:בריטים שנולדו ב-1883
קטגוריה:בריטים שנפטרו ב-1973
הגביע הארץ-ישראלי 1932

**הגביע הארץ ישראלי 1932** הייתה התחרות הארצית הרביעית שאורגנה על ידי ההתאחדות לכדורגל בישראל. המשחקים הסתיימו ב-7 במאי 1932. בתחרות השתתפו 12 קבוצות.

קבוצת המשטרה הבריטית זכתה בגביע בפעם הראשונה בתולדות במועדון. באותה שנה הקבוצה זכתה גם בתחרות הליגה הראשונה בכדורגל בארץ ישראל (ולמעשה בדאבל הראשון בענף הכדורגל של ארץ ישראל).

## התוצאות

* הקבוצה שאירחה את המשחק במגרשה הביתי צוינה כראשונה בכל זוג.
* בכוכבית (*) מסומנות קבוצות שלא שיחקו בליגה הראשונה.

## משחק הגמר

קבוצת **[[המשטרה הבריטית (קבוצת כדורגל)|המשטרה הבריטית]]** הוכרזה כמנצחת.

קטגוריה:תחרויות כדורגל ב-1932
קטגוריה:1932 בארץ ישראל: ספורט
קטגוריה:עונות בגביע הארץ-ישראלי בכדורגל
ריפין

**ריפין** (בפולנית: **Rypin**) היא עיר מחוז קטנה בפרובינציית קויאוויה-פומרניה שבפולין, בה התקיימה עד השואה קהילה יהודית גדולה.

## תולדות היישוב
ריפין נזכרת לראשונה במאה ה-13, ובשנת 1345 הוענקו לה זכויות עיר, והיא הוקפה בחומה. באמצע המאה ה-17 נהרסה העיר כתוצאה מפלישת האימפריה השוודית.

בחלוקת פולין השנייה, בשנת 1793, נכללה העיר בתחום פרוסיה, ובשנת 1815 נכללה בתחום פולין הקונגרסאית. בתחילת מלחמת העולם הראשונה ניזוקה העיר כתוצאה מקרבתה לחזית.

## יהודי ריפין
ממוזער|בית הקברות היהודי בריפין.
התיעוד הראשון לישיבת יהודים בעיר הוא מהמאה ה-16, וקהילה מאורגנת התקיימה בה מאמצע המאה ה-18. משנות ה-80 של המאה ה-19 היגרו רבים מיהודי העיר לארצות הברית ולדרום אמריקה בשל המצב הכלכלי הקשה בה, ובשל הגבלות שונות שהוטלו עליהם. בשנת 1915 הוקם בעיר בית ספר עברי ראשון, לאחר שנה הוקם בה תלמוד תורה חדש, ולאחר שנתיים הוקם בה גם בית ספר דתי. עם תום מלחמת העולם הראשונה התעללו ביהודי העיר חיילי הצבא הכחול.

בין מלחמות העולם נמנו בעיר 2,791 יהודים, כ-40% מתושביה, והתקיימה בה פעילות ציונית ענפה, לצד פעילות של הבונד ושל אגודת ישראל. בשנות השלושים של המאה ה-20 סבלו יהודי העיר מהתנכלויות אנטישמיות גוברות והולכות מצד שכניהם הפולנים, תוך הטלת חרם על עסקיהם.

### בשואה
ב-8 בספטמבר 1939 נכבשה העיר בידי הגרמנים, לאחר שהופצצה על ידם מספר ימים. בו ביום החלו הגרמנים בשוד רכוש יהודי העיר, ובהמשך, הטילו על בני הקהילה גזירות שונות, ובהן חובת ביצוע עבודות כפייה וחובת תשלום סכומי כופר, תוך לקיחת נכבדי הקהילה כבני ערובה. ב-7 באוקטובר 1939 העלו הגרמנים באש את בית הכנסת ואת בית המדרש שבעיר, ולאחר מכן, הטילו על יהודי העיר קנס בגין השריפה שנגרמה. ב-15 באוקטובר 1939 ירו הגרמנים למוות בכ-150 יהודים מהעיר. ב-26 באוקטובר 1939 נצטוו יהודי העיר לענוד טלאי צהוב וסרט זרוע.

ב-15 בנובמבר 1939 גורשו כל יהודי ריפין מהעיר, בשל סיפוחה לרייך השלישי. אלו הגיעו בהמשך ליישובים שונים, ובהם מלאווה, פלונסק, צ'חאנוב, מקוב מזובייצקי ושרנסק. לאחר הגירוש חרשו הגרמנים את שטח בתי העלמין היהודיים בעיר. רובם המוחלט של יהודי ריפין נספו לבסוף במחנות ההשמדה.

## קישורים חיצוניים

* 
* 
* ריפין באתר מרכז מורשת יהדות פולין
* 

קטגוריה:קויאוויה-פומרניה: ערים
קטגוריה:שואת יהודי פולין: קהילות
קטגוריה:קויאוויה-פומרניה: עיירות יהודיות
קטגוריה:קהילות יהודיות שהושמדו בשואה
קטגוריה:יישובים שהוקמו במאה ה-11
רוטקי קוסאקי

**רוטקי קוסאקי** (בפולנית: **Rutki-Kossaki**; ביידיש: **רוטקע**) הוא כפר במחוז זמברוב שבפרובינציית פודלסיה בפולין, כ-17 ק"מ צפונית מזרחית לזמברוב, בו התקיימה עד השואה קהילה יהודית גדולה.

## תולדות היישוב
היישוב נזכר לראשונה בתחילת המאה ה-15, ובשנת 1760 הוענקו לו זכויות עיר. מעמדו העירוני של היישוב ניטל ממנו במהלך המאה ה-19, תחת שלטון פולין הקונגרסאית.

## יהודי רוטקי קוסאקי
קהילה יהודית התקיימה ביישוב מהמאה ה-19, ובשנת 1921 נמנו בכפר 713 יהודים, רוב תושביו. בין מלחמות העולם התקיימה בכפר פעילות ציונית. ב-27 ביוני 1937 אירעו מהומות אנטישמיות בכפר, בהן נפצעו 16 יהודים.

עם פרוץ מלחמת העולם השנייה הגיעו ליישוב פליטים יהודים רבים מאזור לומז'ה. עם כניסת הגרמנים לכפר בספטמבר 1939, גירשו אלו את כל הגברים היהודים בו למחנה צבאי, אך לאחר זמן מה נסוגו מהיישוב, בהתאם להסכם ריבנטרופ מולטוב, והמגורשים שבו לבתיהם.

ביוני 1941, תחילת מבצע ברברוסה, נכבש היישוב בשנית בידי הגרמנים, ואלו רצחו תוך זמן קצר את יהודיו ליד תחנת הרכבת המקומית.

## קישורים חיצוניים

* רוטקי-קוסאקי באתר מרכז מורשת יהדות פולין
* 

קטגוריה:פודלסיה: יישובים
קטגוריה:שואת יהודי פולין: קהילות
קטגוריה:פודלסיה: עיירות יהודיות
קטגוריה:קהילות יהודיות שהושמדו בשואה